CELEX: 52013PC0707
Language: fi
Date: 2013-10-16
Title: Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2013/001 FI/Nokia, Suomi)

|
			
		
		
		52013PC0707
		
			Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2013/001 FI/Nokia, Suomi) /* COM/2013/0707 final */
			
				
		
		
			
			   	PERUSTELUT
Talousarviota koskevasta kurinalaisuudesta ja
moitteettomasta varainhoidosta 17. toukokuuta 2006 tehdyn Euroopan parlamentin,
neuvoston ja komission välisen toimielinten sopimuksen[1] 28 kohdan mukaisesti
Euroopan globalisaatiorahastosta (EGR) voidaan ottaa joustovälineen avulla
käyttöön vuosittain enintään 500 miljoonaa euroa ylittämällä
rahoituskehyksen asianomaisten otsakkeiden enimmäismäärät.
Rahastosta myönnettävään rahoitustukeen
sovellettavista säännöistä säädetään Euroopan globalisaatiorahaston
perustamisesta 20. joulukuuta 2006 annetussa Euroopan parlamentin ja neuvoston
asetuksessa (EY) N:o 1927/2006[2].
Suomi toimitti 1. helmikuuta 2013 hakemuksen
EGF/2013/001 FI/Nokia EGR:n rahoitustuen saamiseksi sen jälkeen, kun Nokia Oyj,
Nokia Siemens Networks ja 30 sen alihankkijaa oli vähentänyt työntekijöitä
Suomessa.
Tutkittuaan hakemuksen perusteellisesti
komissio on tullut asetuksen (EY) N:o 1927/2006 10 artiklan mukaisesti siihen
tulokseen, että asetuksessa säädetyt edellytykset rahoitustuen saamiseksi
täyttyvät.
HAKEMUKSEN TIIVISTELMÄ JA ANALYYSI
 Keskeiset tiedot: ||   
 EGR-viitenumero || EGF/2013/001 
 Jäsenvaltio || Suomi 
 2 artikla || a alakohta 
 Ensisijainen yritys || Nokia Oyj 
 Tytäryhtiöt, toimittajat ja jatkojalostajat || 31 
 Viiteajanjakso || 1.8.2012 – 30.11.2012 
 Yksilöllisten palvelujen tarjoamisen aloittamispäivä || 1.8.2012 
 Hakemuksen päivämäärä || 1.2.2013 
 Työntekijävähennykset viiteajanjaksolla || 2 863 
 Työntekijävähennykset ennen viiteajanjaksoa ja sen jälkeen || 1 646 
 Tukikelpoiset työntekijävähennykset yhteensä || 4 509 
 Toimenpiteisiin osallistuvien vähennettyjen työntekijöiden määrä || 3 719 
 Yksilöllisten palvelujen kustannukset euroina || 18 830 000 
 EGR:n täytäntöönpanokustannukset[3] euroina || 790 000 
 EGR:n täytäntöönpanokustannukset prosentteina || 4,03 
 Kokonaisbudjetti euroina || 19 620 000 
 EGR:n tuki euroina (50 %) || 9 810 000 
1.           Hakemus esitettiin
komissiolle 1. helmikuuta 2013, ja sitä täydennettiin lisätiedoin 21. elokuuta
2013 asti.
2.           Hakemus täyttää asetuksen
(EY) N:o 1927/2006 2 artiklan a alakohdassa esitetyt EGR:n rahoitustuen
myöntämisen edellytykset, ja se tehtiin saman asetuksen 5 artiklassa säädetyssä
kymmenen viikon määräajassa.
Työntekijävähennysten ja
globalisaatiosta johtuvien maailmankaupan huomattavien rakenteellisten
muutosten välinen yhteys
3.           Osoittaakseen yhteyden
työntekijävähennysten ja globalisaatiosta johtuvien maailmankaupan huomattavien
rakenteellisten muutosten välillä Suomi toteaa, että Nokian, Nokia Siemens
Networksin, lähes kaikkien alihankkijoiden ja alueiden, joihin työntekijävähennykset
vaikuttavat, tämänhetkiset vaikeudet saivat alkunsa helmikuussa 2011. Tuolloin
Nokia ilmoitti yhtiön strategian merkittävästä muutoksesta ja aloitti
Microsoftin kanssa mittavan yhteistyön, johon liittyi Microsoft Windows Phone
-alustan ottaminen Nokian ensisijaiseksi älypuhelimen käyttöjärjestelmäksi,
jolloin Nokian oma Symbian-käyttöjärjestelmä jäi ainoastaan huokeiden
puhelinten ohjelmistoalustaksi vuoden 2016 loppuun saakka. Tällä välin
Symbian-puhelinten kysyntä on laskenut merkittävästi, minkä vuoksi
Symbian-järjestelmään liittyvää kehitys- ja ylläpitotoimintaa ei enää jatketa.
4.           Nokian Salon-tehdas oli
tarkoitus pitää toiminnassa, ja yhtiön henkilöstöä aiottiin vähentää noin 12
prosenttia eri toimipaikoissa maailmanlaajuisesti. Tämä johti siihen, että
Romaniassa sijaitseva Clujn tehdas suljettiin (syyskuussa 2011); tämän tehtaan
osalta esitettiin toinen EGR-hakemus. Myös Nokia Siemens Networks ilmoitti
merkittävistä työntekijävähennyksistä (marraskuussa 2011). Nokian Salon-tehtaan
työntekijävähennyksistä ilmoitettiin 22. maaliskuuta 2012, ja ne koskivat
kaikkiaan 1 000:ta työntekijää 1 700 työntekijän kokonaismäärästä.
Suomi toimitti näiden työntekijöiden tueksi hakemuksen EGF/2012/006 FI/Nokia
Salo ja lisäsi, että työntekijöiden lisävähennyksiä oli jo suunnitteilla ja
että Suomi valmistelee toisen hakemuksen Nokian ja sen alihankkijoiden
seuraavan irtisanomisaallon osalta.
5.           Tämä on kyseinen toinen
hakemus, jolla on tarkoitus tukea Nokian Salon-tehtaan jäljellä olevia
työntekijöitä, maan muissa osissa (pääasiassa Espoossa, Tampereella ja Oulussa)
työskenteleviä Nokian työntekijöitä ja Nokia Siemens Networksin ja 30 muun
alihankkijan eri puolilla Suomea tämän seurauksena tekemien vähennysten
kohteena olevia työntekijöitä. Salon-tehdas on sittemmin lopettanut toimintansa
kokonaan, minkä myötä on menetetty vielä 900 työpaikkaa. Myös laaja
tuotekehitysohjelma lakkautettiin, mikä johti työpaikkojen leikkaamiseen
Oulussa ja Tampereella sekä Salon tuotekehityskeskuksessa. Nämä sulkemiset
johtivat myös työpaikkojen menetyksiin tukitoiminnoissa ja vaikuttivat eniten
Espooseen.
6.           Työntekijävähennysten
ensisijaisena syynä on kyseisen alan toimintojen siirtäminen kolmansiin maihin
Euroopan ulkopuolelle. Matkapuhelimia koottiin ennen Salossa ja Clujssa, mutta
nyt kokoaminen on siirtynyt Aasiaan (Kiinaan, Etelä-Koreaan, Intiaan ja
Vietnamiin, jossa ollaan avaamassa uutta Nokian tehdasta). Komponenttien
valmistus ja tuotannon alihankinta oli jo aiemmin siirretty Euroopan
ulkopuolelle. Tuotannon perässä myös suunnittelu ja tuotekehitys ovat nyt
siirtyneet tai siirtymässä muualle.
7.           Kokoaminen halutaan siirtää
Aasiaan, jotta voitaisiin nopeuttaa laitteiden markkinoilletuloa. Toimimalla
lähempänä alihankkijoita Nokia pystyy tuomaan uusia innovaatioita markkinoille
entistä nopeammin ja parantamaan kilpailukykyään. Nokia on menettänyt asemiaan
tärkeimmillä markkinoillaan Kiinassa ja Intiassa, sillä useat halpoja puhelimia
valmistavat yritykset ovat kasvattamassa markkinaosuuksiaan näissä maissa.
Nokian markkinaosuus on matkapuhelinten perusmallien osalta laskenut 33
prosentista (vuonna 2010) 24 prosenttiin (vuonna 2011), ja lasku jatkui
edelleen vuonna 2012. Älypuhelinten osalta Apple ja Samsung ovat ajaneet Nokian
pois useimmilta markkinoilta. Niinpä vuoden 2012 toisella neljänneksellä Nokian
markkinaosuus oli 6,6 prosenttia (laskenut 38 prosentista vuoden 2010 alussa)
ja Applen 16,9 prosenttia ja Samsungin 32,6 prosenttia[4].
8.           Sähkötekniikka- ja
elektroniikkateollisuus työllisti Suomessa enimmillään yli 60 000
henkilöä, mutta vuoden 2012 loppuun mennessä tämä luku oli laskenut
50 000:een. Samaan aikaan tämän alan yritysten kolmansissa maissa
toimivien tytäryhtiöiden henkilöstön määrä oli kasvamassa, mistä näkyy
selkeästi toimintojen siirtäminen erityisesti Aasiaan.
      Henkilöstö
Suomessa
       Henkilöstö
ulkomaisissa tytäryhtiöissä    

9.           Matkapuhelinalaan liittyviä
EGR-hakemuksia on tehty tähän mennessä useita, ja niiden kaikkien taustalla on
ollut kaupan globalisaatio. Tämä on neljäs Nokian vähentämien työntekijöiden
puolesta tehty hakemus. Kolme edellistä tapausta koskivat Nokian entisiä
työntekijöitä Saksassa, Romaniassa ja Suomessa.
Työntekijävähennysten määrän ja 2
artiklan a alakohdan mukaisten kriteerien täyttymisen osoittaminen
10.         Suomen hakemus perustuu
asetuksen (EY) N:o 1927/2006 2 artiklan a alakohdan toimintakriteeriin, joka
edellyttää vähintään 500 työntekijän vähentämistä neljän kuukauden aikana
jäsenvaltiossa sijaitsevasta yhdestä yrityksestä, mukaan luettuina työntekijät,
jotka vähennetään sen toimittajien tai jatkojalostajien palveluksesta.
11.         Hakemuksesta ilmenee, että
Nokia Oyj, sen tytäryhtiö Nokia Siemens Networks ja 30 sen tavarantoimittajaa
ja alihankkijaa vähensivät 4 509 työntekijää, joista 2 863 neljän
kuukauden viiteajanjakson aikana (1. elokuuta 2012 – 30. marraskuuta 2012) ja vielä
1 646 työntekijää ennen viiteajanjaksoa ja sen jälkeen mutta kuitenkin
osana samaa joukkovähentämistä. Nokian 2 544 työntekijävähennystä on
kaikki laskettu asetuksen (EY) N:o 1927/2006 2 artiklan toisen kohdan
ensimmäisen luetelmakohdan mukaisesti, ja tytäryhtiön ja alihankkijoiden
työntekijävähennyksistä 496 on laskettu asetuksen (EY) N:o 1927/2006 2 artiklan
toisen kohdan ensimmäisen luetelmakohdan ja loput 1 469 saman kohdan
toisen luetelmakohdan mukaisesti.
Selvitys työntekijävähennysten ennakoimattomasta
luonteesta.
12.         Suomen viranomaisten mukaan
Salon-tehtaan työntekijävähennykset olivat ennalta arvaamattomia, sillä ne oli
nimenomaisesti suljettu pois, kun Nokia ilmoitti huomattavista
työntekijävähennyksistä Suomessa helmikuussa 2011. Tuolloin Salon-tehtaan
tehtävänä odotettiin olevan Windows Phone -alustaan perustuvien älypuhelinten
tuotanto.
13.         Kun Clujn tehtaan (Romania)
sulkemisesta ilmoitettiin marraskuun lopussa 2011, Nokia ilmoitti, että se
harkitsi uudelleen myös Salon-tehtaan roolia ja että joitakin
henkilöstövähennyksiä saattoi olla odotettavissa vuonna 2012. Salon-tehtaan
henkilöstön vähentämisestä 1 000:lla työntekijällä ilmoitettiin 22.
maaliskuuta 2012, ja vähennykset oli määrä toteuttaa kesäkuun loppuun mennessä.
Nokia ilmoitti 14. kesäkuuta 2012 vielä 3 700 työntekijän vähentämisestä
Suomessa, mukaan luettuina 850 työntekijää Salon matkapuhelintehtaalta ja sen
tukitoiminnoista. Lisäksi se oli aikeissa merkittävästi vähentää Devices and
Services -ryhmän henkilöstömäärää. Lisäksi ilmoitettiin uusiin
työntekijävähennyksiin johtavista tuotantolaitosten sulkemisista Ulmissa
(Saksassa) ja Burnabyssa (Kanadassa). Kaikki tämä oli ennalta arvaamatonta,
koska vain vuosi aikaisemmin oli vakuutettu tuotannon jatkuvan ja koska Salo
oli Nokian ensimmäinen tuotantolaitos, jonka tehtäviin kuului tuotekehitys,
sekä paikka, jossa Nokia tavallisesti käynnisti uusien ja tärkeiden
puhelinmallien kokoamisen ja sen oppimisprosessin. Lisäksi Suomessa oli jo
toteutettu mittavia henkilöstövähennyksiä, eikä tämänlaajuisia lisäleikkauksia
ollut odotettavissa.
Työntekijöitä vähentävät yritykset ja
tuen kohteena olevat työntekijät
14.         Hakemus koskee 4 509:ää
työntekijää, joista 2 544 vähennetään itse Nokian palveluksesta ja muut
1 965 sen tytäryhtiön Nokia Siemens Networksin ja sen muiden toimittajien
ja alihankkijoiden palveluksesta. Tästä kokonaismäärästä odotetaan 3 719
työntekijän osallistuvan EGR:stä yhteisrahoitettuihin toimenpiteisiin. 
Työntekijöitä vähentävät yritykset ovat seuraavat:
 Yritys || Työntekijävähennykset viiteajanjaksolla || Työntekijävähennykset ennen viiteajanjaksoa tai sen jälkeen 
 Nokia Oyj || 2 348 || 196 
 Nokia Siemens Networks || 23 || 644 
 Accenture ||   || 263 
 Are || 14 ||   
 Autobar Finland || 3 ||   
 Barona || 2 ||   
 Cencorp ||   || 13 
 Crelint || 35 ||   
 DHL Global Forwarding || 5 ||   
 DHL Supply Chain || 75 || 31 
 Digia ||   || 69 
 Flander ||   || 2 
 Foxconn || 14 || 102 
 Infocare || 35 || 3 
 ISS Palvelut || 15 ||   
 Ixonos || 14 || 9 
 Lionbridge || 1 ||   
 Life-on Mobile Corporation || 25 || 1 
 Logica Suomi || 158 ||   
 Mehiläinen || 1 ||   
 Mitron || 4 ||   
 Neusoft Mobile Solutions ||   || 17 
 Nice-business Solutions Finland || 3 || 6 
 Relacom || 6 || 18 
 RR Donneley || 10 ||   
 Saloteam || 4 ||   
 Sasken || 15 ||   
 Sodexo || 21 ||   
 ST-Ericsson ||   || 56 
 Teleca Finland || 10 || 17 
 Tieto ||   || 199 
 Turvatiimi || 22 ||   
 Yhteensä || 2 863 || 1 646 
15.         Toimenpiteisiin osallistuvat
3 719 työntekijää voidaan jaotella seuraavasti:
 Ryhmä || Lukumäärä || Prosenttiosuus 
 Miehiä || 2 338 || 62,87 
 Naisia || 1 381 || 37,13 
 EU:n kansalaisia || 3 525 || 94,78 
 Muun kuin EU-valtion kansalaisia || 194 || 5,22 
 15–24-vuotiaita || 30 || 0,81 
 25–54-vuotiaita || 3 302 || 88,79 
 55–64-vuotiaita || 385 || 10,35 
 Yli 64-vuotiaita || 2 || 0,05 
16.         Näistä toimenpiteisiin
osallistuvista työntekijöistä 38:lla on pitkäaikaisia terveysongelmia tai
toimintarajoite.
17.         Toimenpiteisiin osallistuvat
3 719 työntekijää voidaan jaotella ammattiryhmien mukaan seuraavasti:
 Ryhmä || Lukumäärä || Prosenttiosuus 
 Johtajat ja ylimmät virkamiehet || 464 || 12,48 
 Erityisasiantuntijat || 2 070 || 55,66 
 Asiantuntijat || 256 || 6,88 
 Toimisto- ja asiakaspalvelutyöntekijät || 74 || 1,99 
 Palvelu- ja myyntityöntekijät || 40 || 1,08 
 Rakennus-, korjaus- ja valmistustyöntekijät || 62 || 1,67 
 Prosessi- ja kuljetustyöntekijät || 537 || 14,44 
 Muut työntekijät || 216 || 5,81 
18.         Asetuksen (EY) N:o 1927/2006 7
artiklan mukaisesti Suomi on vahvistanut, että miesten ja naisten välisen
tasa-arvon sekä syrjimättömyyden politiikkaa on sovellettu ja sovelletaan
jatkossa EGR:n toteuttamisen eri vaiheissa ja etenkin haettaessa siitä tukea.
Asianomaisen alueen ja sen viranomaisten
ja sidosryhmien kuvaus
19.         Työntekijävähennyksiä
toteutetaan useilla alueilla Suomessa. Niistä kolme (Varsinais-Suomi, Uusimaa
ja Pirkanmaa) sijaitsee maan eteläosassa ja neljäs (Pohjois-Pohjanmaa)
pohjoisessa. Työntekijävähennykset kohdistuvat voimakkaimmin Varsinais-Suomeen,
jossa Nokia vähentää vielä 1 050 työntekijää ja sen alihankkijat 360
työntekijää. Tällä alueella sijaitsee Salo, joka on jo kärsinyt Nokian aiemmista
työntekijävähennyksistä.
20.         Salon seutu sijaitsee
Varsinais-Suomen maakunnassa, joka on yksi Suomen vientivetoisimmista
maakunnista (yli 60 prosenttia sen teollisuuden tuotannosta menee vientiin).
Kun Nokia kasvoi voimakkaasti 1990-luvulla ja siitä oli tulossa maailman
johtava matkapuhelinten valmistaja, alueen tuottavuus nousi suuresti. Kun
Nokian asema heikkeni ja maailmanlaajuinen rahoitus- ja talouskriisi iski,
Salon työllisyys- ja tuotantotilanne huonontui – enemmän kuin tilanne muilla
Suomen alueilla. Salon seudun taloudellinen rakenne on ollut poikkeuksellisen
erikoistunut 1990-luvun lopusta alkaen: tieto- ja viestintätekniikan alan osuus
oli yli 50 prosenttia liiketoiminnan lisäarvosta vuonna 2008.
Varsinais-Suomen alueella kohderyhmä muodostuu
muita alueita enemmän heikosti koulutetusta työvoimasta. Heitä ohjataan
hyödyntämään koulutusmahdollisuuksia terveydenhuolto- ja sosiaalialalla,
kuljetus- ja logistiikka-alalla, majoitus-, ateriapalvelu- ja turvallisuusalan
kaltaisten palvelujen alalla, taloushallinnossa sekä tietoteknisten taitojen
päivittämisessä erityisesti pelialalla ja liiketoimintaosaamisen alalla.
21.         Uusimaan alueeseen kuuluu
pääkaupunki Helsinki. Vaikka Helsingin seutu on ollut yksi Suomen nopeimmin
kasvavista alueista, se ei ole pystynyt välttämään maailmanlaajuisen talous- ja
rahoituskriisin vaikutuksia. Teollisuuden liikevaihto väheni 29 prosenttia
vuonna 2009, ja myös kauppa supistui nopeasti. Samalla työttömien
työnhakijoiden määrä kasvoi lähes puolella verrattuna tilanteeseen vuonna 2008.
Vaikka talousnäkymät alkoivat vakautua vuonna 2010, ne synkkenivät jälleen
vuonna 2012. Espoon kaupungissa, jossa Nokian pääkonttori sijaitsee, 91
prosenttia teollisuuden liikevaihdosta tuli vuonna 2010
elektroniikkateollisuudesta, ja Nokialla ja sen alihankkijoilla oli merkittävä
asema tässä kokonaisuudessa.
Uudenmaan alueella useimmilla kohderyhmään
kuuluvilla on akateeminen tutkinto. Tavoitteena on ohjata heitä saattamaan
koulutuksensa ajan tasalle heidän omilla aloillaan. Tietotekniikan alalla työvoimapulaa
on pelialalla sekä työntekijöiden että johtajien osalta. Sen vuoksi kyseiseen
alaan kiinnitetään erityistä huomiota EGR:n toimenpiteissä Uudenmaan alueella.
22.         Pirkanmaan alue Länsi-Suomessa
on yksi Suomen vientivetoisimmista alueista. Se on merkittävä kulttuuri-,
koulutus- ja palvelutoiminnan keskus ja on tarjonnut väestölleen paremmat
työllistymismahdollisuudet kuin monet maan syrjäisemmät alueet. Alue on
kärsinyt suuresti maailmanlaajuisen rahoitus- ja talouskriisin vaikutuksista ja
nyt Nokian työntekijävähennyksistä ja niistä johtuvista vähennyksistä, joiden
arvioidaan nousevan noin 1 000:een henkilöön alueella.
Pirkanmaan alueella noin 80 prosentilla
kohderyhmään kuuluvista on akateeminen tutkinto. Pyrkimyksenä on koota
kohderyhmän vankka tietotekniikan osaaminen niille pääaloille, joilla kasvua on
odotettavissa ja joita ovat bio-/luomutuotteet, ympäristö- ja
terveysteknologia, uusiutuva energia ja älykkäät koneet.
23.         Pohjois-Pohjanmaan alue, jonka
pääkaupunki on Oulu, on Pohjois-Suomen tärkein talous-, koulutus- ja
kulttuurielämän keskus. Tämä alue on 1990-luvulta lähtien Nokian menestyksen
ansiosta muodostunut lisäksi kansainväliseksi innovointikeskukseksi. Se on
houkutellut nuoria koulutuksen pariin ja kansainvälisiä asiantuntijoita työnhakuun.
Se on myös merkittävä liikenteen solmukohta niin maa-, meri- kuin
ilmaliikenteen osalta ja hyötyy vuoden 2013 alussa toteutetusta
kuntaliitoksesta, kun useat lähialueen kaupungit yhdistettiin siihen.
Pohjois-Pohjanmaan alueella tavoitteena on hyödyntää
kohderyhmän kokemuksia ja osaamista kasvualoilla, jotka ovat hyvinvointi,
ympäristö, bioteknologia ja kulttuuri. Myös uusia tietotekniikka-alan yrityksiä
odotetaan syntyvän.
24.         Sidosryhmiä kaikilla
kyseisillä alueilla ovat elinkeino-, liikenne- ja ympäristökeskukset,
alueelliset työ- ja elinkeinotoimistot ja kunnallishallinto. Lisäksi kaikilla
alueilla on rakennemuutoksen hallintaa varten omat koordinointiryhmänsä, jotka
ovat mukana hakemuksen täytäntöönpanossa.
Työntekijävähennysten odotettu vaikutus
paikalliseen, alueelliseen tai koko maan työllisyyteen
25.         Työ- ja elinkeinoministeriön
mukaan tieto- ja viestintätekniikka-alan työnhakijoiden kokonaismäärä Suomessa
vuonna 2012 (Nokian ja sen alihankkijoiden viimeisimmät työntekijävähennykset
mukaan laskettuina) oli noin 7 700 henkilöä. Tästä suuresta lukumäärästä
aiheutuu huomattavia ongelmia etenkin 45-vuotiaille tai sitä vanhemmille
työnhakijoille (koska heidän asiantuntemuksensa oletetaan olevan vanhentunutta)
ja ensimmäistä työpaikkaansa etsiville vastavalmistuneille nuorille.
26.         Tämän hakemuksen piiriin
kuuluvien työntekijävähennysten äkillisyydestä ja laajuudesta aiheutuu
lisävaikeuksia ei pelkästään työntekijöille vaan myös niille paikkakunnille,
joilla Nokialla on toimintaa, ja Suomen taloudelle kokonaisuudessaan. Nokian ja
Nokia Siemens Networksin osuus kaikista tieto- ja viestintätekniikka-alan
työpaikoista Suomessa oli noin viidennes. Nokia-ryhmän (Nokia ja Nokia Siemens
Networks) osuus Suomen BKT:stä vuonna 2000 oli 4 prosenttia. Vuoteen 2011 mennessä
se oli pudonnut vain 0,6 prosenttiin ja laski lisää vuonna 2012.
27.         Nokia-klusterin osuus kaikista
yksityisen sektorin investoinneista tutkimukseen ja kehittämiseen Suomessa oli
aiemmin yli puolet. Näiden työntekijävähennysten myötä investointien odotetaan
puolittuvan, jolloin Suomi menettää miljardi euroa t&k-investointeja.
28.         Toinen merkittävä ongelma on
se, että alihankkijat ovat erikoistuneet hoitamaan toimituksia Nokialle eivätkä
ole kehittäneet omia markkinoitaan ja strategioitaan. Sulkemisten seurauksena
niiden on kehitettävä nämä nopeasti, jos ne haluavat selviytyä.
Rahoitettavaksi tuleva koordinoitu
yksilöllisten palvelujen paketti ja sen arvioitujen kustannusten erittely sekä
toimien täydentävyys rakennerahastoista rahoitettavien toimien kanssa
29.         Suomi suunnittelee
kolmenlaisia toimenpiteitä tämän hakemuksen piiriin kuuluville vähennetyille
työntekijöille: i) heitä autetaan siirtymään uuteen työpaikkaan, ii) heitä
autetaan perustamaan oma yritys ja iii) heille tarjotaan koulutusta. Kaikki
seuraavassa lueteltavat toimenpiteet muodostavat yhdessä koordinoidun
yksilöllisten palvelujen paketin, jonka tavoitteena on vähennettyjen
työntekijöiden integroituminen uudelleen työmarkkinoille:
–     
Valmennustoimenpiteet ja muut valmistelutoimet:
Työttömiä työntekijöitä voidaan auttaa työnhakutekniikoissa, ja lisäksi heille
tarjotaan neuvontaa ja opastusta, käyntejä työpaikkamessuilla sekä avustamista
työhakemuksissa ja ansioluetteloissa. Tätä palvelua tarjotaan yleensä
erikokoisille ryhmille. Ryhmän mukaan koulutuksen kesto on 5–20 päivää.
Ryhmille annetaan myös yksityiskohtaista uraohjausta, jossa painotetaan
vuorovaikutusta ja työharjoittelua. Tämä valmennus voi kestää enintään 40
päivää. Yksilöille tai ryhmille voidaan järjestää työvalmentaja, joka toimii
harjoituskumppanina työnhaussa ja mentorina niin työntekijöille kuin
työnantajillekin uuden työsuhteen alkuvaiheessa. Kullekin työnhakijalle voidaan
tarjota enintään 50 tuntia valmennusta.
–     
Työntekijät voivat myös hyötyä erilaisista
asiantuntijalausunnoista. Niiden avulla voidaan esimerkiksi arvioida
työntekijän työkyky, myös terveyteen liittyvät näkökohdat, pätevyys ja
ammattitaito tai työntekijän yrittäjyystaidot ja ‑potentiaali.
–     
Työnhakijoille voidaan myös antaa mahdollisuus
koulutuskokeiluihin, joiden aikana he voivat noin 10 päivän ajan testata
soveltuvuuttaan eri opintoaloille. He voivat myös kokeilla yrittäjyyttä
kokeilumielessä – ryhmässä, jossa käsitellään ja kehitetään liikeideoita tai
jossa työnhakijat työstävät toisen henkilön kehittämää liikeideaa. Opettaja on
käytettävissä 8–12 päivää. Jos idea on saatu valmiiksi ja testattua,
aloitteleva yrittäjä voi kokeilla sitä enintään 6 kuukautta, ja tänä
ajanjaksona hän voi lisäksi 4–6 päivän ajan olla yhteydessä opettajaan.
–     
Koulutus ja uudelleenkoulutus: Koulutustoimenpiteiden tavoitteena on perus- tai ammatillisen
pätevyyden hankkiminen alalla, jolla on korkea työllisyysaste;
jatkokoulutuksella vahvistetaan nykyisiä pätevyyksiä, ja ohjaavaa tai
valmistelevaa työmarkkinakoulutusta tarjotaan henkilöille, joilla ei ole
urasuunnitelmaa tulevaisuuden varalta. Koulutus räätälöidään kohderyhmän
mukaan, ja kursseihin voi kuulua esimerkiksi tieto- ja viestintätekniikan alan
osaamisen laajentamista, projektin- ja laadunhallintaa ja varainhoitoa sekä
liiketoiminta-osaamisen kehittämistä. Suurin osa ammatillisesta
työmarkkinakoulutuksesta on suunnattu pätevyyden hankkimiseen; joissakin
tapauksissa on mahdollista suorittaa korkeakoulututkinto.
–     
Pk-yrityksen kehittämiskoulutusta on saatavilla.
Siinä yhdistetään pk-yritysten kehitystarpeet ja erityiskoulutuksen saaneiden
työttömien osaaminen. Koulutuksen tavoitteena on antaa koulutettaville
käytännön tietoa siitä, miten pk-yritykset toimivat, ja tarjota heille ne
valmiudet, joita tarvitaan tuottavaan työskentelyyn yrityksessä, sekä tämän
kehittämiseksi tarvittava osaaminen. Koulutettavat saavat tietää yrityksen
liiketoimintaprosesseista ja ymmärtävät laadun merkityksen yrityksen
toiminnassa.
–     
Yrittäjyyden edistäminen ja palvelut uusille
yrittäjille: Protomo on avoimen innovoinnin ympäristö,
jossa osallistujat voivat muokata ideoita prototyypeiksi, toimia yhdessä
pilottiprojektien parissa, kehittää uudenlaisia tuotteita ja palveluja sekä
perustaa uusia työllistäviä yrityksiä. Protomo tuo yhteen uusia ideoita ja
innovatiivisia ihmisiä. Parhaillaan Uudellamaalla uudelleen kehiteltävänä
olevan Protomo-ohjelman tavoitteena on entisestään madaltaa yrittäjäksi
ryhtymisen kynnystä.
–     
Protomo toimii palveluna, joka auttaa uusia
yrittäjiä löytämään yhteistyökumppaneita. Protomon alueelliseen tietokantaan on
kerätty yksityishenkilöiden ja yritysten lupaavia ideoita. Vähennetyt
työntekijät jaetaan Protomossa pieniin ryhmiin, ja nimetyt mentorit auttavat
heitä kehittämään ideoista uusia yrityksiä, jotka voisivat tuottaa tavaroita
tai palveluja, joista vaikuttaa olevan tarvetta markkinoilla, tai ryhtymään
idean synnyttäjän kumppaneiksi ja työstämään ideaa olemassa olevan yrityksen
sisältä. Protomo tarjoaa puitteet ja antaa neuvoja ryhmän toimintaan sekä
arvioi ehdotuksen toteutettavuutta ja tarjoaa tarvittaessa asiantuntija-apua.
Protomo toimii tavallisesti neljän hengen ryhmien kanssa, jotka ovat
ilmoittautuneet kehittelemään valittua ideaa edelleen.
–     
Mahdollisia uusia yrittäjiä autetaan neuvonnalla,
tarvittavalla koulutuksella, ohjauksella, konsultoinnilla ja tuella sekä
tiloilla ja välineillä Protomo-hankkeen keston ajan. Tukikelpoisuusedellytysten
täyttyessä voidaan lisäksi myöntää käynnistysavustusta. Protomo voi toimittaa
ulkopuolisia asiantuntijoita, joilla on aloittelevien yrittäjien tarvitsemaa
erityistä taitotietoa. Mukaan voidaan ottaa korkeakouluopettajia ja
opiskelijoita testaamaan ja kannustamaan radikaaleja innovaatioita, joita
voidaan kehittää ja jotka voivat johtaa uusien yritysten perustamiseen.
–     
Tuki itsenäisen liiketoiminnan aloittamiseen: Kyseessä on starttiraha, jolla turvataan yrittäjäksi aikovan
toimeentulo enintään 18 kuukauden ajaksi toiminnan aloittamisesta. Perustuen
määrä on 31,36 euroa päivässä. Tähän lisätään suuruudeltaan vaihteleva lisäosa,
joka ei kuitenkaan voi ylittää 60:tä prosenttia perustuen määrästä. Arvioiden
mukaan tukikelpoisia henkilöitä on tämän tuen osalta 150, ja heille maksettava
summa on keskimäärin 6 000 euroa täytäntöönpanokauden aikana.
–     
Liikkuvuusavustukset:
Avustusta myönnetään työnhausta tai koulutuksesta johtuviin matkustus- ja
majoituskustannuksiin sekä muuttokuluihin. Työnhakijat eivät ehkä pysty
löytämään uutta työtä lähialueelta, joten he voivat joutua matkustamaan
työhaastatteluihin tai muuttamaan työn perässä uudelle paikkakunnalle niin kauas,
etteivät voi enää matkustaa päivittäin kodin ja työpaikan väliä. Matkakulut
lasketaan kilometrimäärän pohjalta, ja majoitus korvataan tarvittaessa.
Muuttokulut korvataan 700 euroon saakka.
–     
Palvelupisteen työllisyyspalvelut: Vähennetyille työntekijöille on järjestetty palvelupisteitä, jotka
palvelevat heitä täytäntöönpanovaiheen ajan. Palvelupisteet käynnistettiin alun
perin Nokian tiloissa, ja niiden tarkoituksena on ollut neuvoa vähennettyjä
työntekijöitä alusta lähtien tarjoamalla heille paljon henkilökohtaisempaa ja
perusteellisempaa palvelua kuin mihin työvoimatoimisto normaalisti pystyisi.
Erityistä huomiota kiinnitetään sen varmistamiseen, ettei yksikään
työntekijöistä ajaudu pitkäaikaistyöttömyyteen. Intensiivisen alkuvaiheen
jälkeen palvelupiste on työntekijöiden käytettävissä, kun he etenevät heille
räätälöidyissä toimenpiteissä.
–     
Palkkatuet: Palkkatukea
on mahdollista maksaa työnantajille, jotka haluavat palkata toimien kohteena
olevia työntekijöitä täysin tietoisina palkattavan henkilön pätevyyden tai
ammattitaidon puutteista ja jotka ovat halukkaita huolehtimaan siitä, että
työntekijöille maksetaan kohtuullinen palkka ja annetaan mahdollisimman paljon
tukea sekä tarvittava työpaikkakoulutus, kun he perehtyvät työhön, josta heillä
ei ole aiempaa kokemusta. Tuen kesto määräytyy työntekijän tarpeiden mukaan, ja
arvioiden mukaan sen määrä on keskimäärin 7 453 euroa kutakin tähän
järjestelyyn osallistuvaa työntekijää kohden.
–     
Yrityksiltä saatavien tietojen keruujärjestelmä: Tämän järjestelmän avulla työ- ja elinkeinotoimistot,
elinkeinokeskukset sekä työ- ja elinkeinoministeriö voivat tehdä yritysten
puhelinhaastatteluja ja kerätä ajan tasalla olevaa tietoa yritysten
henkilöstötarpeista. Näiden tietojen avulla voidaan ohjata työntekijöitä
oikeaan suuntaan ja auttaa heitä koulutuksen valitsemisessa. Haastattelut
tehdään keskitetysti, ja tulokset asetetaan toimijoiden saataville
lajiteltuina.
30.         EGR:n täytäntöönpanosta
aiheutuvat kustannukset, jotka on sisällytetty hakemukseen asetuksen (EY) N:o
1927/2006 3 artiklan mukaisesti, kattavat valmistelu-,
hallinnointi-, valvonta-, tiedotus- ja mainontatoimia valtakunnallisella, alue-
ja paikallistasolla. EGR:n yhteisrahoittamiin toimenpiteisiin osallistuville
työntekijöille ilmoitetaan, että tarjotut palvelut rahoitetaan EGR:n tuella.
Suomen viranomaiset suunnittelevat konferenssia, jossa käsitellään molempia
Nokia-hakemuksia yhdessä.
31.         Suomen viranomaisten esittämät
yksilölliset palvelut ovat aktiivisia työmarkkinatoimenpiteitä, jotka kuuluvat
asetuksen (EY) N:o 1927/2006 3 artiklassa määriteltyihin tukikelpoisiin
toimiin. Suomen viranomaiset arvioivat näiden palvelujen kokonaiskustannuksiksi
19 620 000 euroa, joista yksilöllisten palvelujen kustannukset ovat
18 830 000 euroa ja EGR:n täytäntöönpanoa koskevat kustannukset
790 000 euroa (= 4,03 prosenttia kokonaismäärästä). EGR:ltä haettu
rahoitusosuus on yhteensä 9 810 000 euroa (50 prosenttia
kokonaiskustannuksista).
 Toimet || Kohteena olevien työntekijöiden arvioitu lukumäärä || Arvioidut kustannukset kohteena olevaa työntekijää kohti (euroina) || Kustannukset yhteensä (EGR ja kansallinen yhteisrahoitus) (euroa) 
 Yksilölliset palvelut (asetuksen (EY) N:o 1927/2006 3 artiklan ensimmäinen kohta) 
 Valmennustoimenpiteet ja muut valmistelutoimet || 2 680 || 1 076 || 2 884 000 
 Koulutus ja uudelleenkoulutus || 1 340 || 6 027 || 8 076 000 
 Yrittäjyyden edistäminen (Protomo-hankkeet jne.) || 180 || 6 306 || 1 135 000 
 Tuki itsenäisen liiketoiminnan aloittamiseen (starttiraha) || 150 || 6 000 || 900 000 
 Liikkuvuusavustukset || 470 || 287 || 135 000 
 Palvelupisteen työllisyyspalvelut || 3 719 || 215 || 800 000 
 Palkkatuet || 640 || 7 453 || 4 770 000 
 Yrityksiltä saatavien tietojen keruujärjestelmä || 2 505 || 52 || 130 000 
 Yksilöllisten palvelujen kustannukset yhteensä ||   || 18 830 000 
 EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) 
 Valmistelutoimet ||   || 50 000 
 Hallinnointi ||   || 420 000 
 Tiedotus ja mainonta ||   || 300 000 
 Valvontatoimet ||   || 20 000 
 EGR:n täytäntöönpanokustannukset yhteensä ||   || 790 000 
 Arvioidut kokonaiskustannukset ||   || 19 620 000 
 EGR:n rahoitusosuus (50 % kokonaiskustannuksista) ||   || 9 810 000 
32.         Suomi vahvistaa, että edellä
kuvatut toimenpiteet täydentävät rakennerahastoista rahoitettavia toimia ja
että käytössä on toimenpiteitä, joilla estetään rahoituksen päällekkäisyys. 
Päivämäärät, jolloin yksilöllisten
palvelujen tarjoaminen vähennetyille työntekijöille aloitettiin tai on
tarkoitus aloittaa
33.         Suomi aloitti EGR:n
yhteisrahoitusta varten ehdotettuun koordinoituun pakettiin sisältyvien
yksilöllisten palvelujen tarjoamisen asianomaisille työntekijöille 1. elokuuta
2012. Tästä päivämäärästä alkaa näin ollen tukikelpoisuusaika, joka koskee
kaikkea EGR:stä mahdollisesti myönnettävää apua.
Menettelyt työmarkkinaosapuolten
kuulemiseksi
34.         Työ- ja elinkeinoministeriö on
kutsunut koolle ryhmän, jossa käsitellään Nokian työntekijävähennyksiä ja joka
osallistui EGR-hakemuksen valmisteluun. Tässä työryhmässä on edustajia
Varsinais-Suomen, Pohjois-Pohjanmaan, Pirkanmaan ja Uudenmaan elinkeino-,
liikenne- ja ympäristökeskuksista, paikallisista työ- ja elinkeinotoimistoista
sekä työmarkkinaosapuolista eli Teollisuuden Palkansaajat ‑neuvottelukunnasta
(esim. Ammattiliitto Pro, Metallityöväen Liitto sekä Tekniikan Akateemisten
Liitto TEK) ja Teknologiateollisuus Ry:sta, jossa on Nokian edustajia. 
35.         Työ- ja elinkeinotoimiston työllisyyttä
edistävä komitea toimii paikallistasolla. Tämä komitea toimii yhteistyöelimenä
työ- ja elinkeinotoimistoille sekä työmarkkinajärjestöille, kunnille ja muille
paikallisille toimijoille. Komitean tehtävänä on esimerkiksi ennakoida
työmarkkinamuutoksia ja suunnitella näiden muutosten edellyttämiä uusia
vaiheita. 
36.         Suomen viranomaiset
vahvistivat, että kansallisessa ja EU:n lainsäädännössä säädettyjä
joukkovähentämisiin liittyviä vaatimuksia on noudatettu.
Tiedot toimista, jotka ovat pakollisia
kansallisen lainsäädännön tai työehtosopimusten nojalla
37.         Suomen viranomaisten
hakemuksessa esitettiin seuraavat tiedot asetuksen (EY) N:o 1927/2006 6
artiklassa säädettyjen perusteiden täyttymisestä:
·      vahvistettiin, ettei EGR:stä saatavalla rahoitustuella korvata
toimenpiteitä, jotka kuuluvat yritysten vastuualaan kansallisen lainsäädännön
tai työehtosopimusten nojalla;
·      osoitettiin, että suunnitelluilla toimilla tuetaan yksittäisiä
työntekijöitä eikä niitä käytetä yritysten tai toimialojen rakenneuudistukseen;
·      vahvistettiin, ettei edellä tarkoitetuille tukikelpoisille toimille
saada avustusta muista EU:n rahoitusvälineistä.
·      Lisäksi Suomen viranomaiset vahvistivat, että ne olivat seuranneet
EGR:n aiemmasta tapauksesta (EGF/2007/004 FI/Perlos) tekemän tarkastuksen
pohjalta annettuja suosituksia ja panneet ne täytäntöön.
Hallinnointi- ja valvontajärjestelmät 
38.         Suomi on ilmoittanut
komissiolle, että rahoitustukea hallinnoi työ- ja elinkeinoministeriö, joka
hallinnoi myös ESR:n varoja. Sama ministeriö toimii todentamisviranomaisena.
Näistä kahdesta tehtävästä vastaavien yksiköiden velvollisuudet ja
raportointisuhteet on erotettu tiukasti toisistaan. EGR:n hallinnointitehtävät
on annettu työllisyys- ja yrittäjyysosastolle, kun taas Euroopan
sosiaalirahastoa (ESR) koskevat hallinnointitehtävät kuuluvat alueosastolle.
Molempien rahastojen todentamisesta vastaa henkilöstö- ja hallintoyksikkö.
Ministeriö on laatinut ohjeet, joissa esitetään noudatettavat menettelyt
yksityiskohtaisesti.
Tilintarkastuksesta vastaa riippumaton sisäisen
tarkastuksen yksikkö kansliapäällikön alaisuudessa. Valvontaan ja tarkastuksiin
liittyviä toimintoja sisältyy myös niin hallinto- kuin
todentamisviranomaistenkin toimintoihin.
Rahoitus
39.         Suomen hakemuksen perusteella
ehdotetaan, että EGR:stä myönnetään yksilöllisten palvelujen koordinoidulle
paketille (mukaan luettuna EGR:n täytäntöönpanosta aiheutuvat kustannukset)
9 810 000 euroa, joka vastaa 50:tä prosenttia kokonaiskustannuksista.
Komission ehdotus rahastosta maksettavasta osuudesta perustuu Suomen
toimittamiin tietoihin.
40.         Ottaen huomioon EGR:stä
myönnettävän rahoitustuen enimmäismäärän asetuksen (EY) N:o 1927/2006 10
artiklan 1 kohdan mukaisesti samoin kuin määrärahojen uudelleenkohdennusten
osalta käytettävissä olevan liikkumavaran komissio ehdottaa, että EGR:n varoja
otetaan käyttöön koko edellä mainittu määrä, joka kohdennetaan rahoituskehyksen
otsakkeeseen 1 a.
41.         Esittämällä tämän ehdotuksen
EGR:n varojen käyttöönottamiseksi komissio aloittaa yksinkertaistetun
kolmikantamenettelyn 17. toukokuuta 2006 tehdyn toimielinten sopimuksen 28
kohdan mukaisesti varmistaakseen molempien budjettivallan käyttäjien
hyväksynnän sekä EGR:n käyttötarpeelle että tarvittavalle määrälle. Komissio
pyytää sitä budjettivallan käyttäjää, joka ensimmäisenä hyväksyy tämän
ehdotuksen asianmukaisella poliittisella tasolla, ilmoittamaan aikomuksistaan
toiselle budjettivallan käyttäjälle ja komissiolle. Jos jompikumpi
budjettivallan käyttäjä ei hyväksy ehdotusta, järjestetään muodollinen
kolmikantakokous.
42.         Komissio esittää erikseen
siirtopyynnön asiaa koskevien maksusitoumusmäärärahojen kirjaamiseksi vuoden
2013 talousarvioon 17. toukokuuta 2006 tehdyn toimielinten sopimuksen 28 kohdan
mukaisesti.
Maksumäärärahojen lähteet 
43.         Käsillä olevan hakemuksen kohteena
olevat 9 810 000 euroa katetaan EGR-budjettikohdan määrärahoista.
Ehdotus
EUROOPAN PARLAMENTIN JA NEUVOSTON PÄÄTÖS
Euroopan globalisaatiorahaston varojen
käyttöönotosta talousarviota koskevasta kurinalaisuudesta ja moitteettomasta
varainhoidosta 17 päivänä toukokuuta 2006 tehdyn Euroopan parlamentin,
neuvoston ja komission välisen toimielinten sopimuksen 28 kohdan
mukaisesti (hakemus EGF/2013/001 FI/Nokia, Suomi)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen,
ottavat huomioon talousarviota koskevasta
kurinalaisuudesta ja moitteettomasta varainhoidosta 17 päivänä toukokuuta 2006
tehdyn Euroopan parlamentin, neuvoston ja komission välisen toimielinten
sopimuksen[5]
ja erityisesti sen 28 kohdan,
ottavat huomioon Euroopan
globalisaatiorahaston perustamisesta 20 päivänä joulukuuta 2006 annetun
Euroopan parlamentin ja neuvoston asetuksen (EY) N:o 1927/2006[6] ja erityisesti sen
12 artiklan 3 kohdan,
ottavat huomioon Euroopan komission ehdotuksen[7]
sekä katsovat seuraavaa:
(1)       Euroopan
globalisaatiorahasto, jäljempänä ’EGR’, on perustettu lisätuen tarjoamiseksi
globalisaatiosta johtuvien maailmankaupan huomattavien rakenteellisten
muutosten vuoksi työttömiksi jääneille työntekijöille ja heidän auttamisekseen
työmarkkinoille uudelleen integroitumisessa.
(2)       Toukokuun 17 päivänä 2006
tehdyn toimielinten sopimuksen mukaisesti EGR:n varoja voidaan ottaa käyttöön
vuosittain enintään 500 miljoonaa euroa.
(3)       Suomi toimitti 1 päivänä
helmikuuta 2013 hakemuksen EGR:n varojen ottamiseksi käyttöön Nokia Oyj:n,
Nokia Siemens Networksin ja 30 sen alihankkijan toteuttamien
työntekijävähennysten vuoksi ja täydensi hakemustaan lisätiedoilla
21 päivään elokuuta 2013 asti. Hakemus on asetuksen (EY) N:o 1927/2006 10
artiklassa säädettyjen rahoitustuen vahvistamista koskevien vaatimusten
mukainen. Näin ollen komissio ehdottaa, että varoja otetaan käyttöön
9 810 000 euroa.
(4)       Tämän vuoksi EGR:stä olisi
otettava käyttöön varoja rahoitustuen antamiseksi Suomen hakemuksen
perusteella,
OVAT HYVÄKSYNEET TÄMÄN PÄÄTÖKSEN:
1 artikla
Euroopan globalisaatiorahastosta (EGR) otetaan
käyttöön 9 810 000 euroa maksusitoumusmäärärahoina ja
maksumäärärahoina osana varainhoitovuotta 2013 koskevaa Euroopan unionin
yleistä talousarviota.
2 artikla
Tämä päätös julkaistaan Euroopan unionin
virallisessa lehdessä.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
[1]               EUVL C 139, 14.6.2006, s. 1.
[2]               EUVL L 406, 30.12.2006, s. 1.
[3]               Asetuksen (EY) N:o 1927/2006 3 artiklan kolmannen kohdan
mukaisesti.
[4]               Markkinatutkimusyritys IDC.
[5]               EUVL C 139, 14.6.2006, s. 1.
[6]               EUVL L 406, 30.12.2006, s. 1.
[7]               EUVL C […], […], s. […].